Drajna li dan il-Gvern ma jieħu ebda responsabbiltà politika għal dak li għaddej ħażin fil-pajjiż. Drajna naraw lilna nfusna fil-proċess li bih minn skandlu nidħlu għal ieħor, wieħed isbaħ mill-ieħor. Drajna naraw kif xejn ma jmiss lil ħadd. Drajna l-linja li biha, kull min għandu fuqu l-piż tal-poter, jaħrab minn kollox. Drajna naraw il-metodu preparat u prattikat li naljenaw lill-poplu sabiex ma jibqax jara dak li sar żbaljat u ħaqqu kundanna. Ngħid iktar dan għax tul din il-ġimgħa kien verament inkredibbli. Inkredibbli meta tqis li ġurnalisti rnexxielhom jippreżentaw rapport daqshekk ċar fuq dak li qed jiġri fil-programm ta' bejgħ tal-passaporti Maltin. Inkredibbli kif saret laqgħa li fiha smajna dawk li huma speċjalizzati fuq din il-linja jiftaħru. Inkredibbli kemm daħlu u ħarġu politiċi minn ħalqhom. Inkredibbli aktar li l-messaġġ ta' dawn in-nies kien li l-politiċi fil-Gvern Laburista huma tant "ħbieb tagħhom" li jistgħu jagħmlu li jridu bihom. Inkredibbli verament, meta taħseb li tant ma hemmx barrieri, u tant hemm kunfidenzi, li ħadd minnhom ma ħasibha darbtejn biex isemmi lil dak u lill-ieħor qishom qegħdin għandhom u magħhom. Indikazzjonijiet Dan mhuwiex l-ewwel skandlu. Anzi, huwa tabella ta' indikazzjonijiet. Tabella tal-indikazzjoni ċara li tant hawn aġir żbaljat fil-pajjiż, li hemm "il-libertà" li tagħmel li trid u taġixxi kif jogħġbok. Hija indikazzjoni ċara li spiċċa l-kontroll u l-attenzjoni għall-affarijiet. Kontroll f'dak li huma l-liġijiet tal-pajjiż. Attenzjoni fit-tmexxija t-tajba. Il-proċess illum huwa tant gravi li ħadd fil-Gvern Laburista m'għandu l-kuraġġ li jbiddel ir-rotta. Indikazzjoni ċara ħafna li tant kollox ħareġ barra mill-id tat-tmexxija politika li issa hemm rassenjazzjoni. Nifhmu ferm u ferm iktar għala hemm min irid ikompli jiftaħ il-bieb li bexxaq biex jitlaq. L-indikazzjonijiet huma li l-pożizzjoni hija inkontrollabbli u insapportabbli. Meta ma tistax għalihom = Impunità Huwa ċar li min qiegħed fil-poter ma jistax iktar għalihom f'kull sens. Ma jistax għalihom għax issa rikbuh u qed jiġru bih u b'ismu. Passi ma ttiħdux; kollox baqa' għaddej, qisu ma huwa xejn. Diversi dan qed jarawh u qed jibgħatu l-messaġġi ċari tagħhom. Mhumiex akkademiċi, mhumiex piji fl-arja, imma konkreti. Fil-21 ta' Settembru, fl-Indipendenza, smajna dan il-messaġġ: "Ir-responsabbiltà jew il-kontabilità titlob li t-tmexxija tkun soġġetta għall-iskrutinju u ċ-ċensura tal-pubbliku. Din ir-responsabbiltà politika hija l-antidotu għal dak is-sens ta' impunità li jirredikola t-tmexxija intiża bħala servizz u d-demokrazija mifhuma bħala espressjoni tal-ħakma tad-dritt." Forza ta' oppressjoni Il-Partit Laburista seta' tela' fil-Gvern fl-2013 bħala forza ta' bidla. Seta' kellu minoranza interna kreattiva. Imma llum, dik il-minoranza interna mietet u saret, wara ftit snin, forza dominanti tal-poter. L-ideali ntilfu kompletament, u issa hemm biss il-bżonn li wieħed jibqa' fil-poter, jaħkem. Il-Gvern tilef il-forza inizjali tiegħu. Qiegħed jimita, minflok, l-agħar forom ta' kif wieħed imexxi amministrazzjoni f'demokrazija. Qiegħed isir, biċċa biċċa, forza ta' oppressjoni fuq dawk li, ġejjin minn liema partit ġejjin, iridu s-sewwa. Lura fil-kuntest Meta terġa' tisma' dak li ntqal f'dik l-intervista, tibda tiddubita minnek innifsek. Tibda taħseb li ma seħħitx. Tibda tgħid: imma dan huwa aċċettabbli fis-soċjetà tagħna? Iktar minn dan, tifhem li waqt li l-bnedmin fis-soċjetà jifhmu dak li huwa sewwa minn dak li mhuwiex, huwa evidenti li għal min huwa fil-poter dan mhuwiex. Il-kuxjenza ta' kull bniedem hemm qegħda, f'postha. Imma, kif nafu, mhux kulħadd għandu l-istess livelli ta' attenzjoni u preparazzjoni. Imma agħar minn hekk, huwa evidenti li l-Gvern mhux biss qiegħed jarmi kuxjenztu, imma talli qiegħed jagħmel minn kollox biex il-poplu jitlef tiegħu. Forsi wħud fis-soċjetà semgħu u raw dak li seħħ. Forsu wħud ħaduha fil-kuntest li hija, u fehmu iktar kemm is-sitwazzjoni fil-pajjiż marret lura, kemm qegħdin fi stat ħażin. Forsi hemm min qiegħed jistenna li xi ħaġa ser tiċċaqlaq, u s-sewwa jirbaħ lura l-kmand fil-poter. Forsi ħafna oħrajn qed jistennew bidliet li ma jiġux. Forsi, iktar minn hekk, hemm diversi li qed jistennew u jittamaw fl-innoċenza tagħhom. Imma l-verità hija li l-pożizzjoni ser tibqa' kif inhija, sakemm jaljenawna b'ħaġa oħra.
Sakemm niġu aljenati b'ħaġa oħra